
Informatīvs materiāls par malārijas profilaksi

Malārija ir potenciāli dzīvībai bīstama parazītu uzraisīta infekcijas slimība, ko galvenokārt pārnēsā inficēti Anopheles ģints odi. Ikdienas saskarsmē tā no cilvēka cilvēkam nepārnēsājas. Slimības simptomi var parādīties ceļojuma laikā vai pēc atgriešanās, dažkārt pat vairākas nedēļas vai mēnešus pēc uzturēšanās riska teritorijā (sk. kartē[footnoteRef:1]). Īpaši smagi var noritēt Plasmodium falciparum izraisīta malārija, kas bez savlaicīgas ārstēšanas var strauji progresēt.  [1:   https://apps.who.int/malaria/maps/threats/#/maps?theme=invasive&mapType=invasive%3A0&bounds=%5B%5B-143.10059402756775%2C-8.51273625028081%5D%2C%5B248.6471594556865%2C81.71317994319284%5D%5D&insecticideClass=PYRETHROIDS&insecticideTypes=&assayTypes=MOLECULAR_ASSAY%2CBIOCHEMICAL_ASSAY%2CSYNERGIST-INSECTICIDE_BIOASSAY&synergistTypes=&species=&vectorSpecies=&surveyTypes=&plasmodiumSpecies=&drugs=&mmType=1&excludeLowerPatients=false&excludeLowerSamples=false&endemicity=false&storyMode=false&storyModeStep=0&years=1984%2C2026 
https://www.ecdc.europa.eu/en/disease-vectors/surveillance-and-disease-data/mosquito-maps 
] 

Biežākie malārijas simptomi ir:
· drudzis un drebuļi; 
· galvassāpes un muskuļu sāpes; 
· izteikts nogurums un nespēks; 
· pastiprināta svīšana; 
· slikta dūša, vemšana, caureja vai sāpes vēderā. 
Smagas slimības gadījumā iespējami apziņas traucējumi, krampji, elpošanas grūtības, dzelte, tumšs urīns un orgānu darbības traucējumi.
Ņemot vērā starptautiskās lidostas “Rīga” intensīvo pasažieru un kravu plūsmu, aicinām izvērtēt malārijas pārnēsātāju odu ievazāšanas risku ar gaisa kuģiem un kravām no malārijas skartajām teritorijām (sk. karti). Ja šāds risks tiek atzīts par būtisku, aicinām informēt lidostas darbiniekus par iespējamiem malārijas riskiem un slimības raksturīgākajiem simptomiem. Darbinieki būtu jāaicina drudža vai citu iespējamu malārijas simptomu gadījumā nekavējoties vērsties pie ārsta, informējot ārstniecības personu par savu darba vietu un iespējamo saskari ar odiem, kas ar gaisa kuģiem vai kravām varētu būt ievesti no malārijas skartajām teritorijām.
Informācija par malārijas profilaksi ceļojuma laikā ir pieejama Slimību profilakses un kontroles centra tīmekļvietnē[footnoteRef:2]. [2:   https://www.spkc.gov.lv/lv/infekcijas-slimibu-apraksti  ] 


Malārijas profilakse ietver aizsardzību pret odu kodumiem un, ja nepieciešams, profilaktisku pretmalārijas medikamentu lietošanu (ķīmijprofilaksi). Profilakses pasākumi jāizvēlas atbilstoši ceļojuma galamērķim, maršrutam, uzturēšanās ilgumam un ceļotāja veselības stāvoklim.

Lai samazinātu risku saslimt ar malāriju, ceļotājiem ieteicams:
· Savlaicīgi konsultēties ar ārstu. Vairākas nedēļas pirms došanās uz malārijas riska teritoriju konsultēties ar ģimenes ārstu vai ceļojumu medicīnas speciālistu. Konsultācijā jāizvērtē plānotais maršruts, nakšņošanas apstākļi, ceļotāja vecums, grūtniecība, blakusslimības un lietotie medikamenti, lai noteiktu nepieciešamos profilakses pasākumus;
· Ievērot ārsta nozīmēto medikamentozo profilaksi. Ja ārsts iesaka ķīmijprofilaksi, lietot galamērķim piemērotus pretmalārijas medikamentus noteiktajā devā un režīmā. To lietošana jāuzsāk pirms ierašanās malārijas riska teritorijā, jāturpina visu uzturēšanās laiku un noteiktu laiku pēc teritorijas atstāšanas. Lietošanas sākšanas laiks un ilgums pēc ceļojuma ir atkarīgs no izvēlētā medikamenta. Profilaksi nedrīkst patstāvīgi pārtraukt uzreiz pēc atgriešanās. Medikamentu lietošana neaizstāj aizsardzību pret odu kodumiem; 
· Izmantot odu repelentus. Izvēlēties repelentus, kas satur DEET, ikaridīnu (pikaridīnu) vai IR3535, un lietot tos atbilstoši produkta instrukcijai. Repelentu uzklāt uz atklātām ādas vietām, atkārtojot uzklāšanu ražotāja norādītajā biežumā. To nedrīkst uzklāt uz bojātas vai kairinātas ādas vai zem apģērba; jāizvairās no saskares ar acīm, muti un gļotādām. Bērniem repelents jālieto pieaugušā uzraudzībā, ievērojot produkta vecuma ierobežojumus un neuzklājot to uz bērna plaukstām. Ja lieto arī saules aizsargkrēmu, vispirms uzklāt aizsargkrēmu un pēc tam repelentu;
· Valkāt ķermeni nosedzošu apģērbu. Īpaši no krēslas līdz rītausmai, kad malāriju pārnesošie odi parasti ir visaktīvākie, valkāt brīvu apģērbu ar garām piedurknēm, garas bikses un zeķes, samazinot atklātas ādas laukumu;
· Izvēlēties no odiem pasargātas naktsmītnes. Nakšņot telpās ar nebojātiem logu un durvju sietiem vai gaisa kondicionēšanu, nepieļaujot odu iekļūšanu pa atvērtiem logiem un durvīm;
· Gulēšanai izmantot ar insekticīdu apstrādātu pretodu tīklu, ja naktsmītnē nav iespējams novērst odu iekļūšanu. Pārliecināties, ka tīkls nav bojāts, pilnībā nosedz guļvietu un tā malas ir nostiprinātas zem matrača;
· Ja ceļojuma laikā vai pēc atgriešanās no malārijas riska teritorijas rodas drudzis, nekavējoties jāmeklē medicīniska palīdzība, informējot ārstu par apmeklētajām valstīm, ceļojuma laiku un lietotajiem profilakses medikamentiem. Malārijas iespējamība jāizvērtē arī tad, ja profilakses medikamenti lietoti atbilstoši norādījumiem[footnoteRef:3]. [3:  https://www.gov.uk/government/publications/malaria-prevention-guidelines-for-travellers-from-the-uk-2026/bite-prevention ] 


 

